Valot syttyvät myös ainakin näissä kohteissa...

Sinivalkoinen valoshow ulottuu Suomen itsenäisyyspäivän hujakoilla kirjaimellisesti ympäri maailman.

Valaisukohteita ovat kaukomailla El Ángel -muistopylväs Meksikon pääkaupungissa Méxicossa, Esil-joen ylittävät sillat sekä St. Regis -hotelli Astanassa Kazakstanissa, Usina del Arte -rakennuksen kellotorni Buenos Airesissa Argentiinassa sekä kansallisteatterin edustalla sijaitseva leijonapatsas Addis Abebassa Etiopiassa. Arabiemiraateissa valaistaan tiettävästi Dubaissa ja Abu Dhabissa sijaitsevat tornihotellit, mutta tarkoista kohteista ei ole vielä varmuutta.

Euroopassa aikaisemmin mainittujen kohteiden lisäksi valaistaan Riesenradin maailmanpyörä Wienissä, Ada-silta ja Albania-palatsi Belgradissa, Kulttuuripalatsi Varsovassa ja entinen Riegersin suklaatehtaan rakennus Hollannissa. Harpan kulttuuritalo Reykjavikissa valaistaan tiistaina ja keskiviikkona ja Elisabet-silta Budapestissa jo maanantaista lähtien. Sveitsin Montreux'ssa valaistaan Mannerheim-muistomerkki.

Lisäksi sinivalkoisiksi värjäytyvät Bosborin silta Istanbulissa, White Walls -kerrostalo Nikosiassa Kyproksella, Kansallinen kulttuuripalatsi Sofiassa Bulgariassa, pormestarin virka-asunto Mansion House Dublinissa Irlannissa sekä Kulttuuripalatsi Puolan Varsovassa. Myös Israelissa Tel Avivin kaupungintalon julkisivu saa siniristilipun muotoisen valaisun itsenäisyyspäivänä iltayhdeksältä.

Baltiassa Suomi-valoja voi ihastella seuraavissa paikoissa: Tallinnassa Stenbockin talolla ja Tartossa Vanemuine-teatterin edustalla sekä Voitonsillalla että Kaarisillalla. Latvian Riiassa puolestaan valot sytytetään kaupungintalon tornissa sekä Väinäjoen ylittävällä rautatiesillalla. Myös rautatiesilta Jelgavan kaupungissa saa Suomen värit. Useat kohteet ovat valaistuna jo tiistaista alkaen.

Suomen suurlähetystörakennukset valaistaan Suomen värein Moskovassa ja Ukrainan Kiovassa. Sinivalkoiset värit heijastetaan myös Pietarissa Etnografiseen museoon ja Petroskoissa Kansalliseen teatteriin.

4.12. kello 12:40 Listaan lisätty Tel Avivin valaisu.